VENDIM

Nr. 176, datë 14.11.2019

MBI MIRATIMIN E RREGULLORES SË LIDHJEVE TË REJA NË SEKTORIN E GAZIT NATYROR
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 16, pika 18; të nenit 32; të nenit 42, pika 3; të nenit 53 dhe të nenit 54, të ligjit nr. 102/2015, “Për sektorin e gazit natyror”, të ndryshuar; të nenit 16 të “Rregullores së organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 14.11.2019, mbasi shqyrtoi relacionin e përgatitur nga drejtoritë e ERE-s, me nr. 102/6 prot., datë 7.11.2019, “Mbi miratimin e rregullores së lidhjeve të reja në sektorin e gazit natyror”,
konstatoi se: 

- Në ushtrimin e veprimtarisë së saj, ERE ka përgjegjësi, mes të tjerave, për të vendosur standardet dhe kërkesat minimale për cilësinë e shërbimit dhe të furnizimit, veçanërisht për kohën që u duhet operatorëve të transmetimit e të shpërndarjes për të bërë lidhjet dhe riparimet, si dhe mbikëqyr zbatueshmërinë e tyre.

- Bordi i ERE-s, me vendimin e nr. 132, datë 29.8.2019, vendosi të fillojë procedurën për miratimin e “Rregullores së lidhjeve të reja në sektorin e gazit natyror”.

- Me shkresën nr. 566 prot., datë 17.9.2019, ERE kërkoi nga palët e interesit: Ministria e Infrastrukturës dhe Energjisë, Autoriteti i Konkurrencës, “Albpetrol” sh.a., “Albgaz” sh.a., “TAP AG Albania” sh.p.k., “Balkgaz” sh.p.k., “Anio Oil&Gas” sh.p.k., “Phoenix Petroleum” sh.a. dhe “C.G.C.” sh.p.k., opinionet dhe sugjerimet në lidhje me këtë draftrregullore, brenda 15 ditëve nga marrja dijeni.

- Në përfundim të afatit të pritjes së komenteve dhe objeksioneve nga palët, rezultoi se është shprehur Ministria e Infrastrukturës dhe Energjisë nëpërmjet shkresës me nr. 8113/1 prot., datë 2.10.2019, e cila sugjeroi që, në këtë proces, duhet pasur në konsideratë edhe kërkesa e nenit 54, të ligjit nr. 102/2015, “Për sektorin e gazit natyror”, të ndryshuar, për sa ka të bëjë me Kodin e Rrjetit të Shpërndarjes të miratuar nga ERE.

- Shoqëria “Albgaz” sh.a., nëpërmjet shkresës me nr. 96 prot., datë 25.9.2019, është shprehur parimisht dakord me draftrregulloren e lidhjeve të reja në sektorin e gazit natyror. 
- Në tejkalim të afateve të parashikuara për marrjen e mendimeve të palëve të interesit mbi këtë akt, shoqëria “Albgaz” sh.a., nëpërmjet shkresës me nr. 96/1 prot., datë 2.10.2019, ka dërguar opinion shtesë në lidhje me draftrregulloren e lidhjeve të reja në sektorin e gazit natyror, ku shprehet dhe propozon që të bëhen disa ndryshime në nenet 3, pika 18; 5, pika 2; 12, pika 4, germa “c” dhe 24, pika 1.
- Shoqëria “TAP AG Albania” sh.p.k., me korrespondencën elektronike të datës 27.10.2019, është shprehur se:
“TAP nuk kërkohet të sigurojë lidhje direkte për përdoruesit fundorë, TAP lidhet vetëm me OST-të kombëtare. Kjo vijon si nga ligji parësor i BE-së, ashtu edhe nga korniza specifike ligjore e TAP-it, e zhvilluar në përputhje me përjashtimin e dhënë TAP-it në vitin 2016.”
- Sa i përket propozimit të MIE-s që duhet pasur në konsideratë edhe kërkesa e nenit 54, të ligjit nr. 102/2015, “Për sektorin e gazit natyror”, të ndryshuar, për sa ka të bëjë me Kodin e Rrjetit të Shpërndarjes të miratuar nga ERE, konstatojmë se:

- Neni 54, i ligjit 102/2015, “Për sektorin e gazit natyror”, i ndryshuar parashikon se: “Operatori i Sistemit të Shpërndarjes siguron akses në sistemin e shpërndarjes, brenda kufijve të kapaciteteve të shpërndarjes dhe rregullave teknike, në përputhje me kriteret dhe kushtet e përcaktuara në Kodin e Rrjetit të Shpërndarjes, të miratuar nga ERE”.
- ERE, me vendimin e saj nr. 7, datë 10.1.2018, ka miratuar licencën tip të aktivitetit të shpërndarjes së gazit natyror.

- Në vijim, bordi i ERE-s, me vendimin nr. 187, datë 10.11.2017, është shprehur për licencimin e shoqërisë “Albgaz” sh.a. në aktivitetin e shpërndarjes së gazit natyror.

- Për sa më sipër, është e qartë që ERE ka zbatuar gjithë sa parashikohet në legjislacionin në fuqi, me qëllim krijimin e plotësimin e kushteve ligjore të përcaktuara në legjislacionin në fuqi. Nuk rezulton që Operatori i Sistemit të Shpërndarjes të ketë depozituar një kërkesë për miratim të Kodit të Shpërndarjes. 

- Sa u përket propozimeve të “Albgaz” sh.a. ato janë depozituar në tejkalim të afateve ligjore, nuk janë të arsyetuara e si të tilla nuk janë marrë në konsideratë.

Për gjithë sa më sipër cituar, bordi i ERE-s
VENDOSI:

1. Miratimin e “Rregullores së lidhjeve të reja në sektorin e gazit natyror” (bashkëlidhur).
2. Drejtoria e Çështjeve Ligjore të njoftojë palët e interesit për vendimin e bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
KRYETAR

Petrit Ahmeti
RREGULLORE

PËR LIDHJET E REJA NË RRJET PËR SEKTORIN E GAZIT NATYROR

PJESA I
TË PËRGJITHSHME

Neni 1

Fusha e veprimit dhe zbatueshmëria e Rregullores

Kjo rregullore përcakton procedurën e aplikimit, kriteret për miratimin dhe realizimin e një lidhjeje të re ose modifikimin e një lidhje ekzistuese dhe përcaktimin e tarifave përkatëse për lidhjen e pajisjeve të përdoruesit të rrjetit të transmetimit ose të shpërndarjes në sektorin e gazit natyror (më tej referuar si “Rregullorja”).

Kategoritë dhe nënkategoritë e lidhjeve, që janë objekt i kësaj Rregulloreje ose nuk përmbajnë asnjë zgjatje të rrjetit, ose janë vetëm zgjatje të vogla të rrjetit që janë të nevojshme për të furnizuar një përdorues të ri të rrjetit, ose për të modifikuar një lidhje ekzistuese me një rrjet transmetimi ose shpërndarjeje të gazit natyror, për të cilin kostot përkatëse i ngarkohen drejtpërdrejt dhe rimbursohen nga aplikanti.

Në rast se një aplikim për një lidhje kualifikohet si pjesë e planit vjetor të investimeve të operatorit të rrjetit ose të planit dhjetëvjeçar të zhvillimit të rrjetit të operatorit të rrjetit (TYNDP
), procesi i miratimit do të duhet të përmbushe kërkesat e nenit 11, të ligjit nr. 102/2015, “Për sektorin e gazit natyror”, të ndryshuar; të vendimit të Këshillit të Ministrave nr. 713, datë 25.8.2010, dhe të metodologjisë për vlerësimin e TYNDP të ERE-s dhe çdo legjislacioni tjetër në fuqi.

Kjo Rregullore është e zbatueshme për operatorët e rrjetit, me qëllim sigurimin e lidhjeve të gazit për përdoruesit e rrjetit në zonat e tyre të shërbimit, duke përcaktuar procesin e lidhjes.

Neni 2

Autoriteti
Kjo Rregullore bazohet në nenin 16, pika 1 dhe pika 18; në nenin 11;  në nenin 32, pika 1; në nenin 42; në nenin 43; në nenin 53; në nenin 54 dhe në neni 89, të ligjit nr. 102/2015, “Për sektorin e gazit natyror”, të ndryshuar.

Neni 3 

Përkufizime

1. Me përjashtim të termave të përcaktuar më poshtë, çdo term, fjalë dhe shprehje e përdorur në këtë Rregullore do të ketë të njëjtin kuptim me ato të përcaktuara në ligjin nr. 102/2015, “Për sektorin e gazit natyror”, të ndryshuar, dhe legjislacionin në fuqi. Shprehje të tjera të përdorura në këtë Rregullore kanë kuptimin si vijon:

2. “Aplikant”, një person fizik apo juridik, që është një përdorues ekzistues ose i ardhshëm i rrjetit, i cili paraqet një aplikim zyrtar, në përputhje me këtë Rregullore, për një lidhje në rrjetin e gazit të një Operatori i Rrjeti.

3. “Objekt”, një objekt (banesë, shtëpi, ndërtesë, ambiente, fabrikë ose një grup prej secilës prej tyre që është subjekt i një aplikimi të vetëm), i cili tashmë është ose do të jetë gati të lidhet me rrjetin e gazit, bazuar në miratimin e lidhjes nga operatori përgjegjës i rrjetit.
4. “Lidhja”, instalimet, pajisjet, mjetet dhe materialet e përdorura, në përputhje me miratimin për lidhjen për të siguruar furnizimin fizik të sigurt të gazit natyror, sipas rastit:

i. për lidhjen e re të një objekti me rrjetin në pikën e lidhjes teknikisht dhe ekonomikisht më të afërt, përfshirë edhe pajisjen matëse; ose

ii. për modifikimin e një lidhjeje ekzistuese, duke përfshirë rritjen e kapacitetit të saj.
5. Për qëllimet e kësaj Rregulloreje, termi “lidhje” përfshin të gjitha instalimet, pajisjet, mjetet dhe materialet, dhe punimet përkatëse të kryera për shtrirjen e rrjetit të operatorit përgjegjës deri në pikën e matjes së aplikantit. Ajo përfshin, gjithashtu, të gjithë ose pjesë të çdo zgjerimi ose përforcimi tjetër të nevojshëm më thellë në rrjet, siç merret parasysh në pjesën e tarifave të kësaj Rregulloreje, por ai nuk përfshin instalimet e brendshme të gazit nga ana e klientit jashtë pikës së matjes.

6. “Kapaciteti i lidhjes”, kapaciteti maksimal (pik) i fuqisë, i shprehur në mw, për të cilin lidhja e kërkuar është projektuar dhe do të jetë e aftë të furnizojë.

7. “Pika e lidhjes”, vendndodhja fizike në rrjetin ekzistues të gazit natyror të operatorit të rrjetit që është pika më e afërt teknikisht dhe ekonomikisht më e justifikueshme, nga ku fillon instalimi i lidhjes së aprovuar drejt objekteve të aplikantit.

8. “Instalimet e brendshme të gazit”, të gjitha tubacionet dhe pajisjet e lidhura të gazit natyror që ndodhen në ambientet e një aplikanti, nga krahu i klientit të pikës së matjes dhe që nuk janë pjesë e rrjetit të gazit natyror të operatorit të rrjetit.

9. “Instalues i autorizuar i gazit”, një person ose entitet i autorizuar, sipas kërkesave ligjore përkatëse për të projektuar në mënyrë të sigurt dhe/ose të instalojë, dhe/ose të riparojë, dhe/ose të ndryshojë ose të bëjë shtesa të një instalimi gazi ose të ndonjë pjese të tij. 

10. “Pika e matjes”, vendndodhja fizike në rrjetin e gazit natyror në ambientet e një klienti, ku janë ose do të instalohen valvula mbyllëse kryesore, matësi i gazit dhe pajisjet dhe instalimet shoqëruese. Pika e matjes që përmban matësin dhe që i përket operatorit të rrjetit, është në të njëjtën kohë, pika e referencës në rrjetin e gazit natyror, nga ku detyrimet dhe përgjegjësitë mbi rrjetin e tubacioneve për instalimet e brendshme të gazit, zhvendosen nga operatori i rrjetit te klienti.

11. “Kostoja aktuale”, kosto direkte që ka operatori i rrjetit për një lidhje të veçantë.

12. “Raporti i përdorimit të kapacitetit të rrjetit”, kapaciteti i lidhjes i aprovuar që duhet t’i vihet në dispozicion aplikantit, i shprehur si përqindje e kapacitetit total të tubacionit kryesor të rrjetit të gazit të OS-së në të cilin do të lidhet objekti i aplikantit.

13. “Tubacion kryesor”, një tub me presion të lartë, të mesëm ose të ulët, pjesë e rrjetit të gazit natyror, për orientimin dhe për shpërndarjen e gazit natyror drejt tubacioneve më të vegjël për të arritur te klientët fundorë dhe familjet.

14. “Zgjatje e vogël e rrjetit” një lidhje e ndërtuar në zonën e shërbimit të operatorit të rrjetit, distanca nga rrjeti e të cilit është brenda kufijve të mëposhtëm:

a) për lidhjet standarde: deri në 100 m;
b) për lidhjet në grup: deri në 500 m;
c) për lidhje të personalizuara: deri në 1 kilometër në mënyrë radiale nga pika e lidhjes më e afërt e rrjetit me gaz natyror të operatorit të rrjetit.

15. “Distanca nga rrjeti”, distanca reale midis pikës së matjes të objektit të aplikantit që synon të lidhet dhe pikës së lidhjes në rrjetin e gazit të operatorit të rrjetit, e matur përgjatë rrugës të tubacionit lidhës që do të ndërtohet.

16. “Çmimi i tregut”, një çmim ose normë e arritur në treg, në kushtet më të favorshme, në kohën kur lidhja është në shqyrtim ose ndërtim.

17. “Operatori i rrjetit” një operator i sistemit të transmetimit dhe/ose i shpërndarjes ose një operator i sistemit të kombinuar për një zonë të caktuar të shërbimit, i licencuar nga ERE, në përputhje me nenin 23, pika 2 dhe nenin 23, pika 3, të ligjit nr. 102/2015, “Për sektorin e gazit natyror”, të ndryshuar dhe “Rregulloren për procedurat dhe afatet për dhënien, modifikimin, transferimin ose heqjen e licencave në sektorin e gazit natyror”.
18. “Lidhje standarde”, një lidhje (tubacione polietileni ose çeliku) me një rrjet shpërndarës me një presion më të vogël se 6 bar, pajisur me matës gazi dhe rregullator me kapacitet maksimal të përcaktuar prej 10 nm³/h, për të cilin përdoren pajisje, mjete dhe materiale të standardizuara dhe për të cilin kryhen punime standarde gjatë kohës ndërtimit.

19. “Lidhje në grup”, një lidhje e një ndërtese shumëkatëshe, e një objekti zyrash ose një grupim tjetër i klientëve të mundshëm të gazit në rrjet, me një presion pune prej p<6 bar. Një lidhje e tillë ndërtohet nga pika e lidhjes së rrjetit deri në kufirin e pronës ku është instaluar pajisja rregulluese për të gjithë objektin, dhe prej andej në dy ose më shumë pajisje matëse. Tarifat e lidhjes në grup shprehen për pajisje matëse dhe marrin parasysh përdorimin e ponderuar të kapacitetit të lidhjes dhe gjatësinë/të respektive.

20. “Lidhje e personalizuar”, një lidhje në:

a) rrjetin e transmetimit; ose

b) rrjetin e shpërndarjes, kur presioni tejkalon 6 bar ose atje ku pajisjet maksimale të matjes/rregullimit mundësojnë tejkalimin e kapacitetit 100 kw.

21. “Lidhja e rasteve të veçanta”, në kuptimin e kësaj Rregulloreje, rastet e mëposhtme konsiderohen se janë raste të veçanta për përcaktimin e tarifave të lidhjes: 

a) modifikimi i një lidhjeje ekzistuese; 

b) rilidhja e një objekti në rrjet pas një shkëputjeje të detyruar nga rrjeti; dhe 

c) lidhja brenda rrjetit të të njëjtit operator rrjeti e një përdoruesi, i cili ka pasur më herët një lidhje standarde ose pajisjet matëse, si pjesë e një lidhjeje në grup, në një vend tjetër, në rast zhvendosjeje ose prishjeje të objektit të lidhur;
d) kostot e lidhjes në gjysmëthellësi të rrjetit - një tarifë hyrjeje që i ngarkohet aplikantit vetëm një herë, e cila mbulon kostot që lidhen me efektet që shkakton lidhja në thellësi të rrjetit të gazit natyror dhe llogaritet si një funksion i raportit të përdorimit të kapacitetit të rrjetit.

22. “Marrëveshja e lidhjes”, një marrëveshje tip ose e dakordësuar mes palëve, e lidhur midis operatorit të rrjetit dhe aplikantit që ka të bëjë me realizimin e lidhjes, siç përshkruhet më tej në nenin 15.

Neni 4 

Detyrimi për dhënien e një lidhje në rrjet
1. Në varësi të dispozitave të pikës 3 të këtij neni, si dhe kritereve dhe kërkesave të përcaktuara në këtë Rregullore, çdo aplikant ka të drejtë e lidhjes me rrjetin e gazit natyror të operatorit të licencuar për zonën përkatëse të shërbimit.

2. Lidhja për të gjithë përdoruesit e rrjetit të gazit do të sigurohet në mënyrë transparente dhe jodiskriminuese dhe do të bazohet në një marrëveshje lidhjeje tip apo të dakordësuar.

3. Operatori i rrjetit ka të drejtë të refuzojë një kërkesë për një lidhje apo modifikim të lidhjes, nëse aplikanti ose përdoruesi i rrjetit:

a) nuk ka paraqitur të gjithë dokumentacionin brenda afateve të përcaktuara në këtë Rregullore;
b) nuk ka përmbushur të gjitha kërkesat teknike dhe standardet, siç parashikohet në nenin 8;
c) nuk lejon që operatori përgjegjës i rrjetit të hyjë në objektet, siç parashikohet në nenin 5;
d) nuk i plotëson kriteret për vlerësimin e një aplikimi, siç parashikohet në nenin 7;
e) është debitor dhe nuk ka shlyer detyrimet e mëparshme ndaj operatorit të rrjetit;
f) nuk është i gatshëm të paguajë tarifat e lidhjes të llogaritura në përputhje me këtë rregullore (pjesa III);
g) nuk ka shlyer pagesën/at për lidhjen përkatëse, siç është rënë dakord në marrëveshjen e lidhjes me operatorin e rrjetit;
h) rrjeti i operatorit përgjegjës ka kapacitet të pamjaftueshëm për të plotësuar kërkesën e aplikantit dhe nuk është eficiente nga ana ekonomike që ta zgjerojë atë.

4. Në rast se operatori përgjegjës, bazuar në vlerësimin e tij vendos që lidhja të mos miratohet, ka detyrimin t’i japë aplikantit një shpjegim të hollësishëm me shkrim, duke i paraqitur të gjitha arsyet teknike, operacionale dhe ekonomike për të cilat është refuzuar miratimi i lidhjes.

5. Në rastet e një refuzimi, në kushtet e lartpërmendura, shpjegimi do t’i bëhet me dije ERE-s dhe mund të ankimohet në ERE nga aplikanti.

Neni 5 

E drejta e aksesit në objektet e aplikantit

1. Kur aplikon për një lidhje, aplikanti ka detyrimin t’i garantojë operatorit përgjegjës të rrjetit, të drejtën për të hyrë në objektet e tij, në kohën e dakordësuar nga të dyja palët, dhe merr masat e nevojshme në mënyrë që ky i fundit, të mund të verifikojë dhe të vlerësojë të gjitha rrethanat që lidhen me projektimin, ndërtimin dhe përdorimin e mëtejshëm të lidhjes, përfshirë kontrollin e instalimeve të brendshme të gazit të aplikantit, sipas neneve 9.5 dhe 9.6 të kësaj Rregulloreje.

2. Operatori përgjegjës i rrjetit mund të refuzojë ekzekutimin e një lidhjeje, në rast se klienti nuk garanton aksesin e përfaqësuesit të operatorit përgjegjës të rrjetit në ambientet e aplikantit për qëllimet e përmendura më lart.

Neni 6
Kategoritë e lidhjeve
1. Në varësi të presionit të rrjetit në pikën e lidhjes, kapacitetit të lidhjes, metodës së lidhjes dhe numrit të matësve të instaluar në një objekt të vetëm dhe të lidhur me një pajisje rregullimi, lidhjet do të grupohen në katër kategori:

a) lidhje standarde;

b) lidhje në grup;

c) lidhje e personalizuar;

d) lidhje sipas një rasti specifik.

Në rastet e një numri të konsiderueshëm aplikantësh ose aplikantësh potencialë për një kategori të caktuar lidhjeje, e cila nuk përmendet në paragrafin 1 të këtij neni, i bëhet me dije operatorit të rrjetit dhe ky i fundit do të marrë në konsideratë përcaktimin e llojeve të lidhjeve dhe/ose të shërbimeve standarde shtesë, në përputhje me parimet e kësaj Rregulloreje. Kategori të reja lidhjeje, të ndryshme nga ato të parashikuara në pikën 1 të këtij neni, do të konsiderohen pjesë e kësaj Rregulloreje, vetëm pas paraqitjes së kërkesës së argumentuar të operatorit të rrjetit dhe miratimit të ERE-s. Vetëm pasi ERE të ketë miratuar ndryshimet e mësipërme, informacionet që kanë të bëjnë me këto lloj lidhjesh do të vihen në dispozicion të palëve të interesuara në faqen e internetit të operatorit të rrjetit, së bashku me informacionin për të gjitha kategoritë e përfshira në këtë rregullore.

Kriteret e vlerësimit të një aplikimi për lidhje
1. Vlerësimi i një kërkese për lidhje do të bëhet nga operatori përgjegjës i rrjetit rast pas rasti.

2. Operatori përgjegjës i rrjetit do t’i lejojë aplikantin të plotësojë informacionet që mungojnë ose do t’i kërkojë aplikantit sqarime shtesë nëse është e nevojshme brenda afateve të arsyeshme.

3. Koha e përgjithshme për miratimin dhe për modifikimin e një lidhjeje nuk mund të tejkalojë 2 muaj nga paraqitja e parë e aplikimit, përveç nëse është arritur një marrëveshje e shkruar për një zgjatje të këtij afati midis operatorit të rrjetit dhe aplikantit.

4. Bazuar në veçoritë e lidhjes, kufijtë tregues të parashikuar nga përkufizimi i zgjatjes të vogël të rrjetit dhe kriteret në paragrafin 5 më poshtë, operatori përgjegjës i rrjetit do të vlerësojë përputhshmërinë e aplikimit me kërkesat e nenit 12 të kësaj Rregulloreje. Nëse, sipas gjykimit të operatorit të rrjetit, lidhja e kërkuar do të ketë një ndikim të konsiderueshëm në zhvillimin e ardhshëm të rrjetit të gazit, operatori i rrjetit do t’i japë aplikantit me shkrim arsyet e hollësishme pse rasti specifik nuk kualifikohet si lidhje dhe ta këshillojë dhe ta mbështesë atë të veprojë, sipas nenit 1.3 të kësaj Rregulloreje.

5. Në vlerësimin e një kërkese për lidhje, operatori i rrjetit do të sigurojë përputhshmërinë me kërkesat e:

a) ligjit nr. 32/2016, “Për garantimin e sigurisë së instalimeve nën presion”;
b) rregullat teknike të miratuara nga vendimet e Këshillit të Ministrave, që garantojnë funksionimin e sigurt të pajisjeve dhe instalimeve të gazit natyror;
c) Kodit të Rrjetit dhe Kodit të Matjes;
d) standardet e zbatueshme;
e) çdo kërkesë tjetër ligjore.
6. Dhe, gjithashtu, do të marrë parasysh kriteret e mëposhtme:

a) kërkesat e parashikuara në nenin 4.3 të kësaj Rregulloreje;
b) vendndodhjen e objektit për të cilin kërkohet lidhja, duke përfshirë shtrirjen dhe koordinatat e kufijve të tij;
c) largësinë nga rrjeti;
d) kapacitetin e disponueshëm të rrjetit të operatorit përgjegjës në atë zonë;
e) aspektet e sigurisë gjatë punimeve të zbatimit dhe fazën operative të lidhjes së kërkuar, përfshirë kohën e përgjigjes, në rast të situatave emergjente;
f) përputhshmërinë e parametrave teknikë (diametri, kapaciteti, presioni, etj.) të lidhjes së kërkuar me planin afatgjatë të zhvillimit të rrjetit në zonën përkatëse;
g) aplikimet aktuale dhe potenciale të ardhshme për t’u lidhur në të njëjtën pikë lidhjeje;
h) ndikimin e mundshëm në besueshmërinë e furnizimit me gaz natyror, duke siguruar që asnjë lidhje nuk do të shkaktojë ndonjë efekt negativ të përdoruesit ekzistues të rrjetit dhe, se lidhja nuk duhet të cenohet nga ndonjë prej përdoruesve ekzistues të rrjetit;
i) kërkesat e standardit IOS 18001
;
j) analizat kosto-përfitime të operatorit të rrjetit (financiare, ekonomike, sociale) të lidhjes së realizuar, në përputhje me parimet e përcaktuara nga kjo Rregullore.

Kërkesat teknike për projektimin dhe zbatimin e një lidhjeje
1. Çdo lidhje është pjesë e rrjetit të gazit natyror të operatorit të rrjetit dhe është përgjegjës për zbatimin dhe përputhshmërinë me të gjitha kërkesat minimale teknike dhe të sigurisë që janë në fuqi, përfshirë:

i. rregullat teknike dhe të Sigurisë në sektorin e gazit natyror, të miratuara, bazuar në nenin 10, të ligjit nr. 102/2015, “Për sektorin e gazit natyror”;
ii. standardet evropiane në sektorin e gazit natyror;
iii. standardet e kompanisë OS;
iv. kodet e rrjetit;
v. çdo rregull dhe normë dhe çdo legjislacion në fuqi.

Përgjegjësitë dhe të drejtat e operatorit të rrjetit
1. Në përputhje me nenin 41 dhe nenin 53, të ligjit nr. 102/2015, “Për sektorin e gazit natyror”, operatori i rrjetit ka përgjegjësinë për projektimin e sigurt, prokurimin, ndërtimin, testimin, komisionimin dhe vënien në punë të një lidhjeje të aprovuar.

2. Edhe kur nënkontrakton punimet e lidhjes, operatori i rrjetit mbetet përgjegjës dhe siguron që zgjedhja e pajisjeve, mjeteve dhe materialeve, si dhe zbatimi i punimeve të lidhjes të kryhen në përputhje me legjislacionin aktual dhe standardet e veta të rrjetit.

3. Operatori i rrjetit do të ofrojë bashkëpunimin më të mirë për çdo aplikant të interesuar për një lidhje, në përputhje me dispozitat dhe afatet e kësaj Rregulloreje.

4. Operatori i rrjetit është përgjegjës për të gjithë sistemin e gazit natyror deri në pikën e matjes. Jashtë pikës së matjes, përgjegjësia i mbetet aplikantit.

5. Operatori i rrjetit do të mbetet përgjegjës për kryerjen e kontrolleve teknike të instalimeve të brendshme të gazit, në të cilat operatori i rrjetit shpërndan/transmeton gaz natyror, duke siguruar që ato të funksionojnë në përputhje me rregulloret teknike në fuqi.

6. Operatori i rrjetit bën kontrollin e instalimeve të brendshme të gazit para dhe gjatë vendosjes në operim të lidhjes dhe në çdo kohë tjetër kur konsiderohet e nevojshme, duke njoftuar paraprakisht aplikantin.

7. Pasi vënia në punë të përfundojë me sukses dhe të dokumentohet, e gjithë përgjegjësia për instalimet e brendshme të gazit bie mbi klientin të cilit i është siguruar lidhja, në përputhje me nenin 10.5 të kësaj Rregulloreje.

8. Gjatë zbatimit të punimeve civile, operatori i rrjetit do të sigurojë që të gjitha rregullat e autoriteteve qendrore dhe vendore janë respektuar dhe do të sigurojë që aplikanti nuk do të dëmtohet nga ndonjë pasojë e veprimeve të papërshtatshme të tij.

Përgjegjësitë dhe të drejtat e aplikantit
1. Aplikanti do të lejojë hyrjen e përfaqësuesve të operatorit përgjegjës të rrjetit në objektet e tij, siç parashikohet në nenet 5, 9.5 dhe 9.6 të kësaj Rregulloreje.

2. Aplikanti do të sigurojë të gjithë informacionin dhe dokumentacionin e nevojshëm, përfshirë çdo leje të nevojshme për realizimin/modifikimin e lidhjes së kërkuar. Në rast të kundërt, kjo mund të rezultojë në refuzimin e kërkesës.

3. Një aplikant mund të aplikojë për një lidhje apo modifikim të lidhjes ekzistuese drejtpërdrejt ose nëpërmjet një pale të tretë të autorizuar nga ai.

4. Në përputhje me nenin 17.1 të kësaj Rregulloreje, gjatë vlerësimit të projektit të lidhjes dhe së ofertës financiare të bërë nga operatori i rrjetit, aplikanti mund të përfshijë një instalues ​​të autorizuar të gazit me shpenzimet e veta.

5. Aplikanti siguron që ndërtimi ose modifikimi i çdo instalimi të brendshëm të gazit në objektet e tij do të kryhet vetëm nga një instalues ​​i autorizuar i gazit, në përputhje me rregulloret teknike dhe rregullat dhe normat në fuqi dhe se instalimet e brendshme të gazit do të përdoren në përputhje me udhëzimet përkatëse.

6. Për projektimin dhe zbatimin e punimeve të instalimeve të brendshme të gazit në objektin e aplikantit, aplikanti mund ose:

i. të bjerë dakord me operatorin përgjegjës të rrjetit për të zgjeruar marrëveshjen e lidhjes për të përfshirë edhe ndërtimin e instalimeve të brendshme të gazit brenda objektit të aplikantit, bazuar në çmime të tregut; ose
ii. të kryejë vetë ndërtimin e instalimeve të brendshme të gazit, duke përdorur një instalues të autorizuar të gazit. Pavarësisht kësaj zgjedhjeje, operatori përgjegjës i rrjetit ka të drejtë dhe përgjegjësi të kryejë detyrat e parashikuara në nenet 9.5 dhe 9.6.

7. Aplikanti nuk do të ngarkojë operatorin përgjegjës të rrjetit me asnjë përgjegjësi dhe detyrim që mund të vijë nga dëmet e shkaktuara nga çdo ndërhyrje e paautorizuar e bërë në instalimet e brendshme të gazit brenda objektit dhe/ose përdorimi i papërshtatshëm i instalimeve në fjalë.

PJESA II
PROCEDURAT E APLIKIMIT DHE TË ZBATIMIT

Informimi i publikut dhe dorëzimi i aplikimit

1. Çdo palë e interesuar për një lidhje do të jetë në gjendje të tërheqë udhëzimet dhe informacionet për lidhjen në faqen e internetit të operatorit të rrjetit dhe/ose të kontaktojë drejtpërdrejt me operatorin e rrjetit, dhe/ose me anë të korrespodencës me shkrim, duke kërkuar detajet dhe shpjegimet e nevojshme për lidhjen e synuar.

2. Operatori i rrjetit do të sigurojë që informacioni dhe shpjegimet e kërkuara do të jepen pa pagesë, brenda 7 ditëve nga marrja e shprehjes së interesit të aplikantit. 

3. Brenda 12 muajve nga miratimi i kësaj Rregulloreje, operatorit të rrjetit do të publikojë në faqen e tij të internetit, në një gjuhë lehtësisht të kuptueshme, format të mirëstrukturuar dhe lehtësisht të aksesueshëm e të përdorshëm:

a) përfitimet e përdorimit të gazit natyror, së bashku me rregulloret dhe udhëzimet për përdorimin e sigurt të tij; 

b) një hartë të përditësuar dhe të saktë të rrjetit të gazit natyror në zonën e shërbimit të operatorit të rrjetit dhe karakteristikat kryesore të tij; 

c) kategoritë e lidhjeve të vëna në dispozicion për përdoruesit e rrjetit, së bashku me karakteristikat teknike standarde dhe kërkesat minimale për secilën prej tyre;
d) udhëzimet, shpjegimet dhe formatet e nevojshme për t’u përdorur kur aplikohet për një lidhje;
e) listën e informacionit të kërkuar për secilën kategori lidhjeje, siç parashikohet në nenin 12;
f) lejet e nevojshme të marra ose për t’u marrë nga operatori i rrjetit dhe lejet e nevojshme që duhet të merren nga aplikanti; 

g) formati i aplikimit që duhet të plotësohet për secilën kategori të lidhjes; 

h) formati i marrëveshjes së lidhjes për kategoritë e ndryshme të lidhjes;
i) koha e pritshme për secilin hap të procedurës së lidhjes;
j) listën e instaluesve të autorizuar të gazit, së bashku me detajet e kontaktit të tyre, që aplikanti mund të përdorë për të përfunduar instalimet e brendshme të gazit ose për vlerësimin e ofertës;
k) kostot e aprovuara për lidhjet standarde dhe kostot indikative për kategoritë e tjera, të llogaritura në përputhje me pjesën III të kësaj Rregulloreje.
4. Formulari i aplikimit për njërën nga kategoritë e lidhjes, siç parashikohet në nenin 6 të kësaj Rregulloreje, mund të paraqitet nga aplikanti ose:

a) online, duke ndjekur udhëzimet e dhëna në faqen e internetit të operatorit të rrjetit. Në raste të tilla, kopjet origjinale të printuara (ose në masën që është e nevojshme - kopje të noterizuara) të aplikimit dhe dokumentacionit mbështetës, gjithashtu, do të dorëzohen ose dërgohen në zyrat e operatorit të rrjetit; ose 

b) duke dorëzuar drejtpërdrejt në zyrat e operatorit të rrjetit një kopje origjinale ose të noterizuar të formularit të plotësuar të aplikimit dhe dokumentacionit mbështetës. 

5. Aplikimi dhe ndjekja e tij regjistrohet në bazën e të dhënave të lidhjes së operatorit të rrjetit, siç parashikohet në nenin 18 të kësaj Rregulloreje.

Dokumentet e kërkuara për një aplikim
1. Për të gjitha kategoritë e lidhjeve, një kërkesë do të përmbajë informacionin e përgjithshëm të mëposhtëm:

a) letra e aplikimit për lidhjen që specifikon njërën nga kategoritë e lidhjes të listuara në nenin 6;
b) kopje e dokumentit të identitetit (ID) ose e pasaportës së pronarit të shtëpisë; ose

c) fotokopje e Numrit Unik të Identifikimit të Subjektit (NUIS), së bashku me ID-në e administratorit, në rastin e një personi që ushtron aktivitet ekonomik;
d) detajet e kontaktit të individit përgjegjës ose të administratorit, në rastin e një kompanie;
e) adresa e objektit për të cilin paraqitet aplikimi për lidhje;
f) marrëdhënia e pronësisë me objektin: certifikatë pronësie e lëshuar nga zyra e regjistrimit të pasurive të paluajtshme, kontrata e blerjes, akti i dhurimit, kontrata e qirasë etj.;
g) paraqitja e objektit në shkallën 1:1000 (dy kopje), përfshirë koordinatat e kufijve të tij;
h) koncepti ose projekti i parafizibilitetit, ose projekti teknik i lidhjes së kërkuar, nëse ka;
i) identitetin e përfaqësuesit të autorizuar ose të instaluesit të autorizuar të gazit, nëse aplikohet.

2. Një kërkesë për një lidhje standarde, përveç informacionit të përgjithshëm, sipas paragrafit 1 më lart, gjithashtu do të përmbajë:

a) informacion mbi qëllimin e përdorimit të gazit, që mund të jetë për gatim, ngrohje ose nxehje të ujit;
b) një vlerësim i konsumit vjetor i përllogaritur në metra kub ose në kilovat/orë gaz;
c) leje/t, të cilat aplikanti i ka marrë tashmë në lidhje me këtë kategori lidhjeje.

3. Një kërkesë për lidhje në grup, përveç informacionit të përgjithshëm, sipas paragrafit 1 më lart, gjithashtu përmban:

a) vërtetim për pagesën e tarifës së aplikimit prej 50,000 lekësh shqiptare;
b) informacione mbi natyrën e objekteve që do të furnizohen me gaz natyror;
c) numri i pajisjeve matëse që do të instalohen që në fillim dhe zhvillimi i pritshëm i numrit të pajisjeve të reja matëse që do të lidhen në degëzimin e shumëfishtë;
d) numri maksimal i pajisjeve matëse që mundet të lidhen në degëzimin e shumëfishtë;
e) debiti maksimal për gaz (peak) i kërkuar;
f) një vlerësim i profilit ditor dhe vjetor i konsumit të gazit dhe ndryshimi i tij i pritshëm me kalimin e kohës;
g) kontrata e furnizimit ose një marrëveshje tip paraprake me furnizuesin e mundshëm të gazit;
h) niveli i dëshiruar i presionit;
i) leje/t të cilat aplikanti i ka marrë tashmë në lidhje me këtë kategori lidhjeje;
j) leje/t të cilat aplikanti është gati t’i marrë ose të ndihmojnë operatorin e rrjetit në marrjen e tyre.

4. Një kërkesë për lidhje të personalizuar, përveç informacionit të përgjithshëm në paragrafin 1 më lart, duhet gjithashtu të përmbajë:

a) vërtetim për pagesën e tarifës së aplikimit prej 100,000 lekësh;
b) informacione të përgjithshme për veprimtarinë e biznesit të aplikantit dhe përdorimin e mëparshëm dhe të ardhshëm të gazit dhe/ose ndonjë lloj tjetër të energjisë;
c) informacione për natyrën e objekteve që do të furnizohen me gaz natyror;
d) kontratën tip të furnizimit me gaz dhe identitetin e furnizuesit;
e) sasia maksimale për gaz (peak) e kërkuar;
f) një vlerësim i profilit ditor dhe vjetor të konsumit të gazit;
g) nivelin e dëshiruar të presionit;
h) leje/t të cilat aplikanti tashmë i ka marrë për realizimin e lidhjes së tij;
i) leje/t të cilat aplikanti është gati të marrë ose të ndihmojë për marrjen e tyre për realizimin e lidhjes së tij.

5. Një kërkesë për një lidhje të një rasti të veçantë, përveç informacionit të përgjithshëm në paragrafin 1 më lart, duhet, gjithashtu, të përmbajë:

a) vërtetim për pagesën e tarifës së aplikimit prej 10,000 lekësh;
b) informacione për natyrën e objekteve që do të furnizohen me gaz natyror;
c) debiti maksimal për gaz (peak) i kërkuar;
d) një vlerësim i profilit ditor dhe vjetor të konsumit të gazit;
e) nivelin e dëshiruar të presionit;
f) leje/t të cilat aplikuesi tashmë i ka marrë për realizimin e lidhjes së tij.

Afatet për përfundimin e procesit të aplikimit

1. Pas paraqitjes së një kërkese për lidhje, siç parashikohet në nenin 11 dhe nenin 12 të kësaj Rregulloreje, operatori i rrjetit do të lëshojë menjëherë një konfirmim për pranimin e kërkesës, duke përmendur kohën e paraqitjes së tij dhe do të sigurojë informacione standarde, në lidhje me skedulin e parashikuar për vlerësimin e tij dhe hapat e tjerë parashikues të procesit, duke përfshirë kohën, lejet për të marrë etj. 

2. Jo më vonë se 15 ditë kalendarike nga paraqitja e aplikimit, operatori i rrjetit do të:

a) në rast të mungesave në dokumentacion, do të informojë aplikantin të paraqesë çdo të dhënë dhe/ose informacion të munguar që është identifikuar gjatë vlerësimit paraprak të kryer nga operatori i rrjetit. Aplikanti duhet të sigurojë informacionin e munguar dhe sqarimet, brenda 15 ditëve kalendarike nga data e marrjes së kërkesës nga operatori i rrjetit.
b) konfirmojë plotësinë e aplikimit dhe bie dakord me aplikantin për ditën kur eksperti i operatorit të rrjetit mund të vizitojë vendin ku kërkohet lidhja. Me përjashtim të rastit, kur kushtet e motit nuk lejojnë kryerjen e vizitës në terren, ajo duhet të realizohet jo më vonë se 7 ditë kalendarike pas ditës së marrjes së përgjigjes nga OS-ja. 

c) informojë aplikantin që çështja nuk kualifikohet si një lidhje dhe e udhëzon atë që të veprojë në bazë të nenit 7.4 dhe nenit 1.3 të kësaj Rregulloreje. 

3. I gjithë procesi për plotësimin e një aplikimi për lidhje, përfshirë vizitën në terren dhe takimet me aplikantin, në asnjë rast nuk do të zgjasë më shumë se 30 ditë nga dita e parë e dorëzimit të tij.

Projekti teknik dhe procesi i vlerësimit të kostos
1. Pas mbledhjes së të gjitha informacioneve që mungojnë, sqarimeve shtesë, vizitës në terren dhe çdo takimi tjetër me aplikantin, operatori i rrjetit do të ndërmarrë përgatitjen e projektit teknik dhe vlerësimin e kostos për anën e tij, përkundrejt pikës së matjes dhe pastaj do t’ia paraqesë ato aplikantit brenda afateve vijuese nga marrja e aplikimit të plotë për lidhje:

a) 1 muaj për një lidhje standarde;
b) 3 muaj për një lidhje në grup;
c) 4 muaj për një lidhje të personalizuar ose ashtu si është rënë dakord ndërmjet aplikantit dhe operatorit të rrjetit, në rast të një marrëveshjeje lidhjeje të negociuar;
d) në varësi të situatave specifike për një lidhje të një rasti të veçantë ose ashtu si është rënë dakord ndryshe ndërmjet aplikantit dhe operatorit të rrjetit, në rast të një marrëveshje për lidhje të negociuar.

2. Projekti teknik dhe vlerësimi i kostos së lidhjes do të përgatiten duke marrë parasysh, që:

a) kur është e mundur, do të merret në konsideratë më shumë se një mundësi alternative teknike për lidhjen;
b) në përputhje me pjesën III të kësaj Rregulloreje, vlerësimi i kostos së projektit të lidhjes do të bëhet në bazë të çmimeve aktuale të tregut për secilin nga opsionet e lidhjes së zgjedhur;
c) zgjedhja e opsionit më efikas midis alternativave të ndryshme do të bazohet në kriteret e dhëna në nenin 7 dhe pjesën III të kësaj Rregulloreje.

3. Në rast se operatori i rrjetit ofron zbritje ose lehtësime për një aplikant, të njëjtat zbritje dhe/ose lehtësime do t’i ofrohen, gjithashtu, çdo aplikanti tjetër për lidhje.

Oferta e lidhjes
1. Pas zgjedhjes së alternativës më të mirë dhe përfundimit të projektit të lidhjes dhe vlerësimit të kostos, siç parashikohet në nenin 14 më lart, operatori i rrjetit do të informojë aplikantin me shkrim, për:

a) miratimin e lidhjes. Në këtë rast OS-ja do t’i japë aplikantit një ofertë për ndërtimin e projektit të lidhjes që do të përbëhet nga:

i. vendndodhjet e sakta së pikës së lidhjes dhe së pikës së matjes;
ii. projekti teknik;
iii. kostot e lidhjes në gjysmëthellësi të rrjetit;
iv. kostoja totale e projektit e llogaritur në përputhje me pjesën III të kësaj Rregulloreje;
v. draftin e marrëveshjes së lidhjes;
vi. garancinë bankare të kërkuar;
vii. kohën e propozuar për zbatimin e lidhjes;
viii. skedulin e pagesave që duhet të bëhen nga aplikuesi;
b) refuzimin e kërkesës për lidhje, së bashku me arsyetimin e hollësishëm për një vendim të tillë, përfshirë informacionin për mënyrën e apelimit pranë operatorit të rrjetit dhe më pas në ERE.

2. Pas marrjes së vendimit të OS-së, siç parashikohet në paragrafin më lart, brenda 15 ditëve kalendarike, aplikanti, kur merr një ofertë, mund:

a) të pranojë ofertën duke firmosur dhe duke dërguar marrëveshjen e lidhjes në operatorin e rrjetit dhe duke ekzekutuar këstin e parë dhe duke përmbushur të gjitha aspektet e tjera, siç parashikohet në marrëveshjen e lidhjes; ose

b) të kundërshtojë ofertën dhe i kërkon operatorit të rrjetit që të fillojë një procedurë konsultimi dhe negocimi dhe, në rast të dështimit të negociatave, të paraqesë një ankesë në përputhje me nenin 17 të kësaj Rregulloreje; ose

c) të refuzojë ofertën. Nëse aplikanti nuk ndërmerr asnjë veprim, brenda 15 ditëve nga marrja e informacionit, atëherë do të konsiderohet si një refuzim automatik dhe aplikanti do të duhet të paraqesë përsëri një aplikim të ri, në qoftë se ai është përsëri i interesuar për një lidhje;
d) kur kërkesa është refuzuar, të kërkojë sqarime shtesë nga operatori i rrjetit, në përputhje me nenin 17 të kësaj Rregulloreje.

Zbatimi dhe vënia në operim e afateve kohore

1. Pas nënshkrimit të marrëveshjes për lidhje, operatori i rrjetit ose drejtpërdrejt ose duke nënkontraktuar një instalues tjetër të autorizuar të gazit, do të zbatojë punimet civile të projektit për lidhjen përkatëse, sipas kërkesave të cilësisë të parashikuara nga legjislacioni dhe afatet e parashikuara nga kjo Rregullore dhe në marrëveshjen e lidhjes.

2. Pas përfundimit të punimeve, operatori i rrjetit do të testojë dhe do të komisionojë të gjithë instalimin e lidhjes së përfunduar së bashku me instalimet e brendshme të gazit të klientit. Vetëm pas testimit dhe komisionimit të suksesshëm, objektet e aplikantit do të vihen në operim.

3. I gjithë cikli që nga paraqitja e aplikimit për lidhje deri në momentin e vënies në operim të kategorive të ndryshme të lidhjes duhet të bëhen brenda afateve vijuese:

a) lidhje standarde: 3 muaj dhe në asnjë rast më shumë se 4 muaj, përveç nëse është rënë dakord ndryshe ndërmjet palëve;
b) lidhja në grup: 5 muaj dhe në asnjë rast më shumë se 6 muaj, përveç nëse është rënë dakord ndryshe ndërmjet palëve;
c) lidhje e personalizuar: 6 muaj ose ashtu si është rënë dakord ndërmjet aplikantit dhe operatorit të rrjetit, në rastin e një marrëveshje për lidhje të negociuar;
d) lidhje e një rasti të veçantë: në varësi të rrethanave specifike ose ashtu si është rënë dakord ndërmjet aplikantit dhe operatorit të rrjetit në rast të një marrëveshjeje lidhjeje të negociuar.

Ankesat

1. Në rastet kur, në përputhje me nenin 15.2(a)(ii) dhe 15.2(b) të kësaj Rregulloreje, aplikanti dëshiron të bëjë një vlerësim të pavarur të projektit teknik të lidhjes dhe ofertës financiare, ai ka të drejtën që me shpenzimet e veta të përfshijë një instalues të autorizuar të gazit. Operatori i rrjetit, pas marrjes së një kërkese nga aplikanti do t’i vërë në dispozicion atij pa pagesë:

a) projektin e hollësishëm teknik dhe vlerësimet përkatëse të kostos së tij;
b) të dhënat teknike përkatëse dhe kushtet e rrjetit nën të cilat do të zbatohet lidhja e kërkuar;
c) kërkesat minimale teknike të operatorit të rrjetit që duhet të përmbushen nga instalimet e reja dhe pajisjet që do të instalohen;
d) pikën e lidhjes, së bashku me çdo mundësi tjetër alternative nëse është e mundur;
e) çdo informacion tjetër të nevojshëm për vlerësimin e duhur të çështjes siç kërkohet në mënyrë specifike dhe të arsyeshme nga aplikanti.

2. Pas përfundimit të vlerësimit, të dy palët do të negociojnë në mirëbesim për të arritur një marrëveshje.

3. Në rast se operatori i rrjetit dhe aplikuesi nuk arrijnë marrëveshje, aplikanti mund ta paraqesë çështjen në ERE.

Baza e të dhënave të lidhjeve dhe raportimi
1. Brenda 12 muajve nga miratimi i kësaj Rregulloreje, operatori i rrjetit do të krijojë një bazë të dhënash elektronike (IT) për monitorimin e lidhjeve, e aftë të regjistrojë dhe të mundësojë aksesin nga ERE në të dhënat aktuale dhe historike për lidhjet për të cilat është paraqitur një aplikim dhe ato të përfunduara, së bashku me veprimet në kohë për to, produktet standarde dhe jostandarde të lidhjeve të ofruara, kapacitetet dhe veçoritë teknike, tarifat e marra dhe shpenzimet e bëra, si dhe strukturën e kostos.

2. Në vijim të krijimit të bazës së të dhënave për monitorimin e lidhjeve dhe në asnjë rast më vonë se dy vjet nga miratimi i kësaj Rregulloreje, operatori i rrjetit është e detyruar të paraqesë në ERE të dhëna dhe informacione të nevojshme për monitorimin e lidhjeve me rrjetet, përfshirë të dhënat dhe informacion mbi:

a) numrin e aplikimeve të paraqitura, të miratuara dhe të zbatuara për t’u lidhur nga grupet e klientëve;

b) numrin e klientëve të shkëputur.

Marrëveshja e lidhjes
1. Brenda një viti nga hyrja në fuqi e kësaj Rregulloreje, Operatori i Rrjetit do të hartojë dhe paraqesë për miratim në ERE marrëveshjet e lidhjeve të standardizuara për të gjitha llojet e kategorive të lidhjes.

2. Marrëveshjet e lidhjes të standardizuara dhe të miratuara do të publikohen në faqen e internetit të operatorit të rrjetit.

3. Marrëveshja e lidhjes do të përmbajë ndër të tjera:

a) identitetin e palëve;
b) detajet teknike të lidhjes;
c) skedulin e pagesave;
d) skedulin e punimeve të ndërtimit dhe aktivitetet përkatëse;
e) detyrimet e palëve.

4. Për lidhjet e personalizuara dhe lidhjet e rasteve të veçanta, termat dhe kushtet e marrëveshjes së lidhjes mund të jenë subjekt i negociatave midis operatorit të rrjetit dhe aplikantit.

Aplikime të shumëfishta

1. Në rast se pothuajse në të njëjtën kohë paraqiten më shumë se një aplikim dhe rrugët e linjave përkatëse të lidhjes mbivendosen plotësisht ose pjesërisht, operatori i rrjetit do të konsiderojë dhe/ose do të mundësojë një marrëveshje midis aplikantëve për optimizimin dhe ndarjen e kostove midis tyre, bazuar në parimin e përdorimit të ponderuar të kapacitetit të lidhjes dhe të gjatësive përkatëse të rrjeteve që u shërbejnë klientëve.

2. Kur, në gjykimin e operatorit të rrjetit, përveç një aplikanti të vetëm ekziston mundësia që edhe palë të tjera të përdorin gaz në të ardhmen e afërt, operatori i rrjetit do të organizojë një takim të palëve në fjalë dhe do të bëjë një vlerësim të kërkesës për gaz, brenda së njëjtës zonë të rrjetit, dhe do ta marrë atë në konsideratë në projektimin e lidhjes. Ky qëllim, sidoqoftë duhet të shmangë mbipagesën për aplikantin/tët e parë.

PJESA III
TARIFAT E LIDHJES

Kriteret për përcaktimin e tarifave të lidhjes

1. Kriteret për përcaktimin e tarifave të lidhjes përfshijnë:

a) kapacitetin e aprovuar të lidhjes;
b) kushtet e terrenit që karakterizojnë vendndodhjen e lidhjes dhe nëse lidhja do të kryhet në mjedise urbane ose rurale;
c) lloji i pajisjeve, mjeteve (përfshirë pajisjet matëse) dhe materialet e përdorura për përfundimin e një lidhjeje të veçantë;
d) lloji i punimeve të nevojshme për t’u kryer për të mundësuar lidhjen.

2. Kur përcakton dhe llogarit tarifat e lidhjes, operatori i rrjetit do të përfshijë vetëm kostot aktuale, për të cilat do të japë edhe ndarjen e detajuar.

Ndarja e detajuar e kostove të lidhjes

1. Ndarja e detajuar e kostove do të përfshijë:

a) kostot e përgatitjes së projektit dhe të mbledhjes së dokumentacionit të kërkuar;

b) kostot e blerjes së pajisjeve, mjeteve dhe materialeve të nevojshme për lidhjen;

c) kostot e punimeve;

d) kostot e punimeve specifike dhe operacionale që kërkohen për të lidhur një objekt me rrjetin;

e) pjesa e kostove të sistemit që shkaktohen si parakusht për lidhjen e një objekti në rrjetin e shpërndarjes ose të transmetimit (kostot e lidhjes në gjysmëthellësi të rrjetit); dhe

f) çdo kosto tjetër që konsiderohet e nevojshme për përfundimin e lidhjes, ashtu si është aprovuar nga ERE.

Rregulla të përgjithshme në lidhje me tarifat e lidhjes

1. Kur përcakton tarifat e lidhjes, operatori i rrjetit do të marrë parasysh parimet e kostove të lidhjes në gjysmëthellësi të rrjetit.

2. Operatori i rrjetit mund të përcaktojë raportin e përdorimit të kapacitetit të rrjetit për secilin seksion të veçantë të rrjetit, në të cilin është bërë lidhja individuale ose mund të zgjedhë të përdorë një vlerë të vetme të raportit të përdorimit të kapacitetit të rrjetit për të gjitha pjesët e rrjetit të operatorit të rrjetit me presione pune poshtë dhe mbi 6 bar (përkatësisht për lidhje standarde dhe të personalizuara ose lidhje në grup).

3. Operatori i rrjetit do të aplikojë tek ERE për miratimin e ndarjes së detajuar të kostove dhe të tarifave, përfshirë edhe kostot e lidhjes në gjysmëthellësi të rrjetit (për çdo kategori lidhjeje), jo më vonë se 18 muaj nga hyrja në fuqi e kësaj Rregulloreje. 

4. Për çdo vit pasardhës, pas miratimit të parë, sipas paragrafit 3 më sipër, operatori i rrjetit do të paraqesë në ERE për miratim, jo më vonë se data 30 nëntor, ndarjen e detajuar të kostove dhe të tarifave, përfshirë edhe kostot për lidhjen në gjysmëthellësi të rrjetit (për çdo kategori lidhjeje), përpara zbatimit të tyre gjatë vitit në vijim. 
5. Pas aprovimit të tarifave të lidhjes, operatori i rrjetit do të bëjë shpalljen e tyre nëpërmjet publikimit në faqen e tij të internetit.

6. Operatori i rrjetit mund të bëjë zbritje dhe të ofrojë kushte të veçanta pagese për tarifat e lidhjes, por të tilla përfitime do t’u ofrohen të gjithë përdoruesve të mundshëm në të njëjtat kushte.

7. Projekti i lidhjes i përgatitur nga operatori i rrjetit dhe i pranuar nga aplikanti dhe çmimi përkatës që do të paguhet për lidhjen, kur është rënë dakord, do të jenë përfundimtar, përveç rasteve që është rënë dakord ndryshe në marrëveshjen e lidhjes midis palëve. Çdo ndryshim i projektit të lidhjes, si rezultat i modifikimeve të mëvonshme të bëra në mënyrë të njëanshme nga operatori i rrjetit gjatë zbatimit të tij, nuk do të rezultojë në kosto shtesë për aplikantin.

Përcaktimi i tarifave standarde të lidhjes

1. Në varësi të kapacitetit maksimal të lidhjes ose të llojit të matësit, përcaktohen llojet e mëposhtme të lidhjeve:

	Lloji i matësit
	Kapaciteti maksimal

	G-4
	40 kw

	G-6
	60 kw

	G-10
	100 kw


2. Tarifat standarde të lidhjes përfshijnë të gjitha kostot që kanë të bëjnë me ndërtimin e lidhjes nga pika e lidhjes deri në pikën e matjes dhe përcaktohen për secilin lloj të një lidhjeje standarde, sipas paragrafit 1 më lart, mbi bazën e:

a) kostos mesatare vjetore të përgatitjes së projektit dhe të mbledhjes së dokumentacionit të kërkuar për lidhjen standarde të një lloji të veçantë. Për qëllim të vlerësimit të tarifave për vitin e parë, operatori i rrjetit mund të përdorë vlerësime kostoje të arsyeshme dhe të detajuara; 

b) sasive mesatare vjetore të standardizuara të pajisjeve, mjeteve dhe materialeve të nevojshme për instalimin e lidhjeve standarde të një lloji të veçantë; 

c) kostos mesatare vjetore të punimeve për ndërtimin e lidhjes standarde të një lloji të veçantë; dhe 

d) kostos mesatare vjetore të punimeve specifike dhe operacionale që kërkohen për të lidhur objektet me rrjetin. 

3. Tarifat e lidhjes standarde do të ndahen në dy grupe: 

a) tarifë fikse e lidhjes standarde, për çdo lloj lidhjeje standarde në një distancë, nga rrjeti deri në 20 metra; dhe 

b) tarifë e ndryshueshme e lidhjes standarde, e cila do të varet nga gjatësia shtesë për çdo distancë nga rrjeti që tejkalon 20 metra. Tarifa e ndryshueshme e lidhjes standarde duhet të shprehet për çdo metër distancë për secilin lloj të lidhjeje standarde. 

4. Operatori i rrjetit ka të drejtë të ngarkojë tarifën fikse të lidhjes standarde për secilin lloj të lidhjeve standarde, përfshirë rastet kur distanca nga rrjeti është më e shkurtër se 20 metra.

5. Ndarjet e detajuara të kostos së lidhjes dhe tarifat e lidhjes - të dyja për secilin lloj të lidhjeve standarde - do të miratohen nga ERE para aplikimit të tyre.

Përcaktimi i tarifave për lidhjet e personalizuara

Tarifat për lidhje të personalizuara janë të barabarta me shumën e kostove aktuale, të: 

a) përgatitjes së projektit; 

b) mbledhjes së dokumentacionit të nevojshëm, lejet e dhëna nga të gjitha autoritetet përkatëse dhe/ose miratimet e tyre; 

c) shpenzimeve të pronës për një lidhje të veçantë, nëse kjo do të ishte e nevojshme; 

d) kryerjes së punimeve përgatitore të nevojshme për realizimin e lidhjes; 

e) blerjes së pajisjeve, mjeteve dhe materialeve të nevojshme për realizimin e lidhjes; 

f) punëtorëve të angazhuar në ndërtim, makinerive dhe punimeve elektrike që lidhen me ndërtimin e një lidhjeje, përdorimin e makinerive të drejtuara nga operatori, mjetet speciale dhe pajisjet, dhe përdorimin e automjeteve me shofer; 

g) pajisjes së pikës së matjes; 

h) projektimit gjeoteknik dhe gjeodezik të rrugës, studimeve të rrugës së lidhjes dhe përditësimit të librave kadastralë të tubacionit dhe modifikimet në hartat përkatëse kadastrale; 

i) komisionimit dhe vënies në punë;

j) kryerjes së punimeve të tjera të specializuara dhe operacionale që kërkohen për të lidhur një objekt në rrjet: vizitat në vend për të identifikuar vendndodhjen e objekteve, rrjeteve dhe rrugëve të lidhjes; mbikëqyrjes profesionale të ndërtimit, montimit të makinerive dhe punimeve në tubacionet e gazit; dhe kontrollit teknik të instalimeve të brendshme të gazit, para furnizimit fillestar me gaz të lidhjes, në përputhje me rregulloren teknike dhe Kodin e Rrjetit, me të cilin do të lidhet objekti dhe kriteret e specifikuara në këtë Rregullore.

Përcaktimi i tarifave për lidhjet në grup

1. Kostot e lidhjes në grup përcaktohen sipas së njëjtës metodologji, si për lidhjet e personalizuara. 

2. Tarifat e lidhjes bazohen në koston e lidhjes në grup të ponderuara me numrin e pajisjeve matëse individuale dhe kapacitetit të instaluar brenda objektit. 

3. Kostoja e përgjithshme e lidhjes në grup mund të mbartet fillimisht nga pronari i objektit dhe t’i kthehet atij më vonë nga pronarët/përdoruesit e apartamenteve/zyrave individuale, bazuar në parimet e tarifimit, sipas paragrafit 2 më lart.

Përcaktimi i tarifave të lidhjes për rastet e veçantë
1. Tarifat për lidhje të rasteve të veçanta përcaktohen sipas metodologjisë së mëposhtme: 

a) kostot e lidhjes në gjysmëthellësi të rrjetit, që kanë të bëjnë me një lidhje të një rasti të veçantë, përcaktohen vetëm për rritjen e kapacitetit të aprovuar;

b) në masën kur ekziston nevoja për të zëvendësuar pajisjen matëse (për shembull, në rastet kur matësi ekzistues ka tejkaluar 50% të jetës së tij), do të jetë kostoja e pajisjes së re matëse; 

c) në rast të modifikimeve të një lidhjeje, tarifat e lidhjes përcaktohen bazuar në kostot aktuale shtesë të bëra për realizimin e një lidhjeje të tillë; 

d) kur lidhja e një objekti bëhet pas një shkëputjeje të detyruar, tarifat e lidhjes përcaktohen bazuar në kostot aktuale shtesë të bëra për realizimin e një lidhjeje të tillë;

e) në rast të një lidhjeje të re, për shkak të zhvendosjes ose të prishjes së një objekti që ka qenë i lidhur më parë dhe që nuk është iniciuar nga operatori i rrjetit, aplikohet i njëjti rrjet i tarifimit si për lidhjen origjinale. Megjithatë, në raste të tilla, në atë masë që disa elemente të lidhjes ekzistuese (të zhvendosura ose prishura) mund të ripërdoren pa cenuar sigurinë për qëllimin e lidhjes së re, këto kosto do të zbriten.

PJESA V
PRONËSIA E LIDHJES

Kufijtë e pronësisë

Përveç rasteve kur është rënë dakord ndryshe në marrëveshjen e lidhjes midis operatorit të rrjetit dhe aplikantit, asetet e lidhjes pasi të jenë përfunduar, testuar dhe komisionuar dhe të jenë bërë operacionale nga pika e lidhjes e deri në pikën e matjes, përfshirë pajisjen matëse, do të jenë pronë e operatorit të rrjetit.
PJESA VI
DISPOZITA TË FUNDIT

Zgjidhja e mosmarrëveshjeve

Çdo mosmarrëveshje që lind si rezultat i moszbatimit të kësaj Rregulloreje do të trajtohet nga ERE në përputhje me “Rregulloren për trajtimin e ankesave të paraqitura nga klientët dhe zgjidhjen e mosmarrëveshjeve midis të licencuarve në sektorët e energjisë elektrike dhe gazit natyror”.

Neni 30
Hyrja në fuqi

Kjo Rregullore hyn në fuqi pas botimit në Fletoren Zyrtare të Shqipërisë. 

� TYNDP=Ten Year Network Development Plan.


� Për lehtësinë e përdorimit, termat e përcaktuar në këtë rregullore, në shumicën e kohës janë përdorur në shkrim Italic.








